Seun val talle verdiepings ver na sy dood(Argieffoto: ER24) ŉ Twaalfjarige seun is dood nadat hy Maandagoggend uit ŉ woonstelgebou met 12 verdiepings geval het. Die voorval het in Peter Mokabaweg in Morningside gebeur. Russel Meiring, woordvoerder van ER24, sê paramedici het die kind in die woonstelblok se tuin aangetref. Hy is ondersoek en het veelvuldige beserings opgedoen. Sy toestand het ook aanhou versleg. Ondanks kunsmatige asemhaling en ander lewensondersteunende ingryping om hom by te bring, is hy op die toneel dood verklaar, het Meiring gesê. Maroela Media het ŉ navraag oor die voorval aan die polisie gerig en wag op terugvoer.